Informácia o plnení hlavných úloh

Politiky, zásad a stratégie ďalšieho rozvoja jadrovej bezpečnosti

Vláda Slovenskej republiky (ďalej len „SR“) na svojom zasadnutí dňa 28. mája 2014 schválila materiál s názvom Politika, zásady a stratégia ďalšieho rozvoja jadrovej bezpečnosti, a uložila predsedníčke Úradu jadrového dozoru SR (ďalej len „ÚJD SR“) Uznesením vlády SR č. 256/2014 úlohu B.1. - vyhodnotiť pravidelne, v trojročných intervaloch, úlohy z časti 6. tohto materiálu a predložiť informáciu na rokovanie vlády, s termínom do 1. januára 2017 a následne v trojročných intervaloch.

Vláda SR zároveň uložila 

podpredsedovi vlády a ministrovi zahraničných vecí a európskych záležitostí,
podpredsedovi vlády a ministrovi vnútra,
ministrovi školstva, vedy, výskumu a športu, 

ministrovi životného prostredia, 

ministerke zdravotníctva, 

ministrovi hospodárstva, 

ministrovi práce, sociálnych vecí a rodiny,
ministrovi dopravy, výstavby a regionálneho rozvoja,
úlohu spolupracovať s predsedníčkou ÚJD SR pri plnení vyššie zmienenej úlohy tohto uznesenia.

Politika, zásady a stratégia ďalšieho rozvoja jadrovej bezpečnosti si kladú za cieľ zhrnúť, zabezpečiť a posilniť princípy na  ochranu obyvateľstva a životného prostredia pred škodlivými účinkami ionizujúceho žiarenia, ktoré sú spojené s mierovým využívaním jadrovej energie.

Ako je uvedené v tomto materiáli, bezpečné využívanie jadrovej energie a technológií využívajúcich ionizujúce žiarenie je  prínosom pre rozvoj spoločnosti, čo môže výrazne prispieť k zabezpečeniu stabilných energetických zdrojov pre rozvoj a ekonomickú prosperitu, ako aj podporiť ďalšie oblasti rozvoja. Jedným z najdôležitejších aspektov prevádzky jadrových zariadení a využívania jadrovej energie v prospech spoločnosti je ich bezpečnosť, ktorej dôležitou súčasťou je jadrová bezpečnosť.

Právny a regulačný rámec v SR je postavený v súlade s medzinárodnými požiadavkami, ako sú napr. Bezpečnostné princípy („Safety Fundamentals“), alebo Základné požiadavky na bezpečnosť („General Safety Requirements“) Medzinárodnej agentúry pre atómovú energiu, ako aj smernice Európskej komisie („Nuclear Safety“, „Basic Safety Standards“) a preto v súčasnosti strategickým cieľom uplatnenia princípov v oblasti zabezpečenia jadrovej bezpečnosti  v SR je najmä ďalšie trvalé zvyšovanie úrovne a ďalší rozvoj jadrovej bezpečnosti.

Politika, zásady a stratégia ďalšieho rozvoja jadrovej bezpečnosti obsahujú 16 hlavných úloh, ktoré boli v uplynulom období plnené nasledovne:
Úlohy z vlastného materiálu:
Úloha 6.1.:
Trvalo udržiavať legislatívu SR pre oblasť jadrovej bezpečnosti tak, aby bola v súlade s relevantnými medzinárodnými odporučaniami a zaistilo sa dosahovanie vysokej úrovne jadrovej bezpečnosti.

Zodpovední: 
ÚJD SR, MV SR, MŠVVaŠ SR, MŽP SR, MZ SR, MH SR, MPSVaR SR, MDVRR SR

Termín: 
úloha trvalá
Vyhodnotenie: 
V súvislosti so závermi Follow-up misie IRRS z marca 2015 a referenčnými úrovňami Spoločenstva dozorov západoeurópskych štátov (ďalej len „WENRA“) sa v roku 2015 realizovali práce na novelizácii šiestich vyhlášok ÚJD SR. Konkrétne išlo o novelizáciu vyhlášok:

- 
č. 30/2012 Z. z., ktorou sa ustanovujú podrobnosti o požiadavkách pri nakladaní s jadrovými materiálmi, rádioaktívnymi odpadmi a vyhoretým jadrovým palivom znení vyhlášky ÚJD SR č. 101/2016 Z. z., 
- 
č. 33/2012 Z. z. o pravidelnom, komplexnom a systematickom hodnotení jadrovej bezpečnosti jadrových zariadení v znení vyhlášky ÚJD SR č. 106/2016 Z. z.,

- 
č. 57/2006 Z. z., ktorou sa ustanovujú podrobnosti o požiadavkách pri preprave rádioaktívnych materiálov v znení vyhlášky č. 105/2016 Z. z., 
- 
č. 58/2006 Z. z., ktorou sa ustanovujú podrobnosti o rozsahu, obsahu a spôsobe vyhotovovania dokumentácie jadrových zariadení potrebnej k jednotlivým rozhodnutiam v znení vyhlášky č. 31/2012 Z. z. a vyhlášky č. 102/2016 Z. z., 
- 
č. 430/2011 Z. z. o požiadavkách na jadrovú bezpečnosť v znení vyhlášky ÚJD SR č. 103/2016 Z. z., 
-  
č. 431/2011 Z. z. o systéme manažérstva kvality v znení vyhlášky ÚJD SR č. 104/2016  Z. z.. 
Stála pracovná komisia Legislatívnej rady vlády SR pre technické právne predpisy prerokovala a schválila s pripomienkami návrhy noviel uvedených vyhlášok dňa 12. októbra 2015. Dňa 14. októbra 2015 podľa čl. 15 ods. 1 a 2 Legislatívnych pravidiel vlády SR boli návrhy vyhlášok posunuté do vnútro-komunitárneho pripomienkového konania odovzdaním na Úrad pre normalizáciu, metrológiu a skúšobníctvo SR (ďalej len  „ÚNMS SR“), a tiež boli zaslané na pripomienkové konanie aj priamo na generálne riaditeľstvo Európskej komisie pre energetiku (DG Energy) podľa čl. 30 a 33 Zmluvy Euratom. Vyhlášky boli prijaté dňa          26. 2. 2016.

Záväzky SR v oblasti fyzickej ochrany jadrových materiálov vyplývajú z pristúpenia SR k Dohovoru o fyzickej ochrane jadrových materiálov. Vláda SR schválila aj pristúpenie k Dodatku k Dohovoru o fyzickej ochrane jadrových materiálov, ktorý rozširuje pôvodný dohovor o ochrane jadrových zariadení. Dodatok rozširuje dohovor o opatrenia súvisiace s trestnými činmi týkajúcimi sa sabotáže na jadrovom zariadení a o ustanovenia o medzinárodnej spolupráci pri trestných činoch smerujúcich k zneužitiu jadrových materiálov a ohrozeniu bezpečnosti jadrových zariadení.

Dodatok zavádza 12 základných princípov fyzickej ochrany jadrových materiálov a jadrových zariadení, ktoré sú štáty pri plnení záväzkov povinné dodržiavať. Jedným z uvedených princípov je princíp „Hrozba“, ktorý stanovuje, že „Fyzická ochrana zo strany štátu by mala vychádzať zo štátom aktuálneho posúdenia hrozby“ a pre ÚJD SR vyplynula povinnosť predložiť vláde SR materiál „Určenie hrozby jadrovým zariadením a pre jadrové zariadenia a jadrové materiály v rámci projektového ohrozenia štátu“. Daný materiál je východiskovým podkladom na určenie projektového ohrozenia pre jadrové zariadenie. V nadväznosti na tento princíp predsedníčka ÚJD SR na základe uznesenia vlády v roku 2009 zriadila stálu medzirezortnú pracovnú skupinu na aktualizáciu určenia hrozby jadrovým zariadeniam a pre jadrové zariadenia a jadrové materiály v rámci projektového ohrozenia štátu, ktorá aktívne pracovala aj v roku 2015.

Požiadavky kladené na fyzickú ochranu jadrových materiálov a jadrových zariadení pre SR sú definované v atómovom zákone, vo vyhláške ÚJD SR č. 51/2006, ktorou sa ustanovujú podrobnosti o požiadavkách na zabezpečenie fyzickej ochrany a požiadavky kladené na fyzickú ochranu pri prepravách rádioaktívnych materiálov vo vyhláške ÚJD SR   č. 57/2007, ktorou ustanovujú podrobnosti o požiadavkách pri preprave rádioaktívnych materiálov.

V roku 2015 bolo vykonané hodnotenie premietnutia požiadaviek publikovaných Medzinárodnou agentúrou pre atómovú energiu (ďalej len „MAAE“) v legislatívnych dokumentoch platných v SR. Posúdené boli nasledovné dokumenty MAAE:

•
MAAE SSR-2/1 - Safety of Nuclear Power Plants: Design Specific Safety Requirements,

•
MAAE SSR-2/2 - Safety of Nuclear Power Plants: Commissioning and Operation Specific Safety Requirements,

•
MAAE SSG-25- Periodic Safety Review for Nuclear Power Plants,

•
MAAE SSR-5 - Disposal of Radioactive Waste Specific Safety Requirements,

•
NG-T-6.4 Nuclear Engineering Education: A Competence Based Approach to Curricula Development).

V roku 2016 sa predpokladá posúdenie a porovnanie ďalších dokumentov MAAE s platnými legislatívnymi dokumentami SR. Ide o nasledovné dokumenty: 

•
MAAE Safety Standards Series: No. NS-R-3 - Draft Safety Requirements: Site Evaluation for Nuclear Installations,

•
MAAE Safety Standards Series: No. GSR Part 4 - Draft Safety Requirements: Safety Assessment for Facilities and Activities,

•
MAAE Safety Standards Series: No. GSR Part 1 - Draft Safety Requirements: Governmental Legal and Regulatory Framework for Safety.

Súčasťou strategického cieľa rozvoja a zvyšovania jadrovej bezpečnosti je aj oblasť havarijného (krízového) plánovania na zabezpečenie efektívnej odozvy na všetky druhy mimoriadnych udalostí aj prostredníctvom kvalitnej legislatívy.

Článkom IV. zákona č. 128/2015 Z. z. o prevencii závažných priemyselných havárií a o zmene a doplnení niektorých zákonov bol novelizovaný zákon č. 42/1994 Z. z. o civilnej ochrane v znení neskorších predpisov (ďalej len „zákon o CO“). Novela zákona o CO rieši právnu úpravu predovšetkým v oblasti plánu ochrany obyvateľstva.

Novelizačný bod 1. ustanovuje obsah a štruktúru plánu ochrany obyvateľstva, ktorý sa vypracúva na jednotlivých úrovniach riadenia štátnej správy a územnej samosprávy. Plán ochrany vychádza z analýzy územia z hľadiska vzniku možných mimoriadnych udalostí, prierezovo sa vzťahuje na všetky typy mimoriadnych udalostí.


Novelizačné body 2. až 4. sa týkajú pôsobnosti Ministerstva vnútra Slovenskej republiky (ďalej len MV SR), ktoré zodpovedajú jeho postaveniu ako ústredného orgánu štátnej správy na úseku civilnej ochrany obyvateľstva. Predovšetkým ide o vypracovanie plánu ochrany obyvateľstva na republikovej úrovni, podľa ktorého sa budú plniť úlohy a opatrenia v prípade vzniku mimoriadnej udalosti a teda aj jadrovej havárie s účinkami presahujúcimi územný obvod kraja.


Novelizačný bod 5. precizuje, v nadväznosti na bod 2., pôsobnosť okresného úradu v sídle kraja pri vypracúvaní a aktualizácii plánu ochrany obyvateľstva. Zároveň z dôvodu overenia reálnosti plánu ochrany obyvateľstva sa ustanovuje povinnosť okresnému úradu v sídle kraja vykonať jeho precvičenie aspoň v trojročných intervaloch.

Novelizačný bod 8. do pôsobnosti okresného úradu systematicky zaraďuje a súčasne spresňuje problematiku týkajúcu sa aktualizácie plánu ochrany obyvateľstva a ustanovenia lehoty na jeho precvičenie obdobne ako pri úprave plánu ochrany obyvateľstva okresného úradu v sídle kraja.


V oblasti civilného letectva sú prijaté postupy v leteckej preprave nebezpečného nákladu, ktoré vyplývajú najmä z leteckého predpisu L 18 vydaného ako smernica Ministerstva dopravy, pôšt a telekomunikácií Slovenskej republiky č. 25/2008 v platnom znení v zmysle Annex 18 k Dohovoru o medzinárodnom civilnom letectve, uzavretého 7. 12. 1944 v Chicagu (Annex 18 to the Convention on International Civil Aviation, The Transport of Dangerous Goods by Air) v znení zmien schválených Radou Medzinárodnej organizácie civilného letectva (ICAO) a Technických pokynov na bezpečnú leteckú prepravu nebezpečného nákladu vrátane doplnkov a dodatkov schválených a vydaných ICAO „Doc 9284“.


V oblasti cestnej a železničnej dopravy nebezpečného nákladu triedy 7, do ktorej je preprava jadrových a rádioaktívnych materiálov zahrnutá, zástupcovia Ministerstva dopravy, výstavby a regionálneho rozvoja SR (ďalej len „MDVRR SR“) v predchádzajúcom období na medzinárodných rokovaniach o ustanoveniach pravidiel Európskej dohody o cestnej preprave nebezpečných vecí (ADR) a Poriadku pre medzinárodnú železničnú prepravu nebezpečného tovaru (RID) prijali opatrenia na odstránenie terminologických nejasností a rozporov s pojmami používanými v oblasti jadrovej bezpečnosti a radiačnej ochrany.

Ostatné spolupracujúce rezorty sa pravidelne zúčastňujú rokovaní Medzirezortných pracovných skupín, ktoré napomáhajú realizácii a plneniu tejto úlohy.
Úloha 6.2.:
Zabezpečiť efektívnu transpozíciu legislatívy EÚ do národnej legislatívy a aktívne spolupracovať na tvorbe  legislatívy EÚ účasťou na práci Skupiny Rady EÚ pre atómové otázky majúcej vzťah k jadrovej bezpečnosti jadrových zariadení a k preprave jadrových materiálov.
Zodpovední: 
ÚJD SR, MV SR, MŠVVaŠ SR, MŽP SR, MZ SR, MH SR, MPSVaR SR, MDVRR SR

Termín: 
úloha trvalá
Vyhodnotenie: 
V roku 2013 sa začali prípravy na novej verzii zákona č. 541/2004 Z. z. o mierovom využívaní jadrovej energie a o zmene a doplnení niektorých zákonov v znení neskorších predpisov (ďalej len „atómový zákon“). Na ÚJD SR bola zriadená pracovná skupina na prípravu nového atómového zákona, ktorej členmi sú zamestnanci ÚJD SR a v roku 2015 boli do tejto skupiny prizvaní aj zamestnanci Úradu verejného zdravotníctva (ďalej len „ÚVZ SR“). Ako prvé vypracovala skupina materiál „Zásady nového atómového zákona“.

Dôvody na prípravu nového atómového zákona sú najmä transpozícia smernice Rady 2014/87/Euratom z 8. 7. 2014, ktorou sa mení smernica 2009/71/Euratom, ktorou sa zriaďuje rámec Spoločenstva pre jadrovú bezpečnosť jadrových zariadení, transpozičná lehota – do 15. 8. 2017, plnenie opatrení z Akčného plánu k misii IRRS 2012 – napr. zníženie počtu vydávaných rozhodnutí pokiaľ ide o zmeny na jadrových zariadeniach a s tým súvisiace zvýšenie inšpekčnej činnosti úradu, čiastočná transpozícia smernice Rady 2013/59/Euratom, ktorou sa stanovujú základné bezpečnostné normy ochrany pred nebezpečenstvami vznikajúcimi v dôsledku ionizujúceho žiarenia (tzv. „nové BSS“), transpozičná lehota – do 6. 2. 2018 a vývoj právnej úpravy v SR za posledných desať rokov a jeho nové výzvy, ako napr. zmena vlastníckych pomerov u prevádzkovateľa, prístup zainteresovanej verejnosti k informáciám o životnom prostredí, prístup k spravodlivosti, praktické skúsenosti z uplatňovania zákona, zapracovanie ďalších medzinárodných odporúčaní, napríklad štandardov MAAE a skupiny WENRA, a tiež požiadaviek, ktoré vyplynuli z praxe. K tomuto návrhu začal ÚJD SR dňa 4. 5. 2016 proces konzultácie s dotknutými podnikateľskými subjektmi a ich zastupiteľskými organizáciami ako aj so zastupiteľskými organizáciami územnej samosprávy. V stanovenom termíne boli zaslané pripomienky dotknutých subjektov. 

V záujme nezmeškania lehôt na transpozíciu oboch smerníc je vhodné, aby ÚJD SR pristúpil k núdzovému variantu, kedy z legislatívneho hľadiska primárne vyrieši otázku náležitej transpozície smerníc tak, aby SR nezmeškala lehotu na prebratie týchto právnych aktov Európskeho spoločenstva pre atómovú energiu do svojho právneho poriadku a nevystavila sa právnemu postihu v podobe konania o porušení povinností členského štátu podľa čl. 258 Zmluvy o fungovaní Európskej únie (tzv. infringement) pred Súdnym dvorom Európskej únie (ďalej len „EÚ“). Zároveň sa počíta s pokračovaním legislatívnych prác na novom atómovom zákone tak, aby tento bol v čo najkratšej dobe dokončený a predložený do predbežného pripomienkového konania.

Vzhľadom na načrtnutú situáciu ÚJD SR vypracoval návrh zákona transponujúci smernicu Rady 2014/87/Euratom a vybrané ustanovenia smernice Rady 2013/59/Euratom spadajúce do pôsobnosti ÚJD SR. Vzhľadom na časovú náročnosť legislatívneho procesu, ktorý zahŕňa predbežné pripomienkové konanie, medzirezortné pripomienkové konanie, schválenie návrhu legislatívnou radou vlády, absolvovanie vnútrokomunitárneho konania, schválenie návrhu vládou SR, absolvovanie troch čítaní v Národnej rade SR, podpísanie prezidentom SR a finálnu redakciu a publikovanie v Zbierke zákonov SR, kedy sa celý proces môže natiahnuť na viac ako deväť mesiacov, sa ako najschodnejšie riešenie javí urýchlené predloženie novely súčasného atómového zákona do ďalšieho legislatívneho procesu.

Zástupcovia ÚJD SR a aj ďalších rezortov, ako Ministerstva hospodárstva (ďalej len „MH SR“) a Ministerstva zdravotníctva (ďalej len „MZ SR“), ÚVZ SR sa aj v rokoch 2014, 2015 a 2016 pravidelne aktívne zúčastňovali na rokovaniach  Pracovnej skupiny Rady EÚ pre atómové otázky, v rámci ktorej sa uskutočňovali diskusie, napríklad k návrhu revízie smernice Rady 2009/71/Euratom, ktorou sa zriaďuje rámec Spoločenstva pre jadrovú bezpečnosť jadrových zariadení, alebo k návrhu mandátu Európskej komisie na Diplomatickú konferenciu k zmene textu Dohovoru o jadrovej bezpečnosti.
V kontexte výkonu slovenského predsedníctva v Rade EÚ (SK PRES) prebiehali počas II. polroka 2016 zasadnutia Pracovnej skupiny pre atómové otázky pod vedením SR s personálnym zastúpením zástupcov ÚJD SR, a to v pozícii predsedu a 2 národných expertov. ÚJD SR aktívne spolupracoval so Stálym zastúpením SR pri EÚ v Bruseli, MH SR, Sekretariátom Rady i Európskou komisiou, pričom zodpovedal za bezproblémový priebeh rokovaní, vecné a expertné zastrešenie príslušnej agendy, výkon predsedníckych povinností SR a mediáciu pri presadzovaní záujmov jednotlivých členských štátov a hľadaní kompromisných riešení. Počas SK PRES boli schválené Závery Rady k Správe Európskeho dvora audítorov k financovaniu vyraďovania jadrových zariadení na Slovensku, v Litve a v Bulharsku.
V nadväznosti na transpozície smerníc EÚ aj MV SR aktívne spolupracuje s MZ SR, ÚVZ SR, ktoré je gestorom transpozície smernice Rady 2013/59/EURATOM, ktorou sa stanovujú základné bezpečnostné normy ochrany pred nebezpečenstvami vznikajúcimi v dôsledku ionizujúceho žiarenia.

Predmetom záujmu MV SR je článok, ktorý sa týka predbežného informovania a odbornej prípravy príslušníkov zasahujúcich zložiek, ktorí by mohli byť vystavení účinkom ionizujúceho žiarenia. Ďalej sú to články, ktoré sa týkajú odozvy na núdzové situácie, informovania obyvateľstva v súvislosti s núdzovou situáciou a pripravenosti na núdzové situácie.

Ďalšiu časť transpozície legislatívy EÚ zabezpečuje MZ SR, ktoré spolupracuje na príprave aktuálnych návrhov v oblasti ochrany zdravia pred žiarením v rámci Zmluvy o Euratome (Euratom Treaty) kapitola III. „Zdravie a bezpečnosť“ (napr. články 30, 31, 32, 33, 35, 36), t.j. základné štandardy v ochrane zdravia pred ionizujúcim žiarením, monitorovanie rádioaktivity v okolí jadrových zariadení územia štátu. Zabezpečenie transpozície legislatívy EÚ, ako aj výkon štátneho zdravotného dozoru na pracoviskách so zdrojmi ionizujúceho žiarenia (vrátane jadrových zariadení) je pravidelne kontrolovaný verifikačnými misiami EK. 

Na tejto úlohe sa úzko podieľa aj MDVRR SR, ktorého pracovníci zastupujú SR v mnohých výboroch alebo pracovných skupinách.
Osobitné bezpečnostné postupy a pokyny na zníženie rizika súvisiaceho s prepravou rádioaktívneho materiálu sú vykonávané podľa právne záväzných aktov Európskej únie najmä nariadenia Európskeho parlamentu a Rady (ES) č. 216/2008 o spoločných pravidlách v oblasti civilného letectva a o zriadení Európskej agentúry pre bezpečnosť letectva; smernice 2004/36/ES o bezpečnosti lietadiel tretích štátov používajúcich letiská spoločenstva a tiež nariadenia Komisie (EÚ) č. 965/2012, ktorým sa ustanovujú technické požiadavky a administratívne postupy týkajúce sa leteckej prevádzky.

V oblasti prepravy nebezpečného tovaru železničnou dopravou sa uplatňuje Poriadok pre medzinárodnú železničnú prepravu nebezpečného tovaru (RID), ktorý je prílohou Smernice Európskeho parlamentu a Rady 2008/68/ES o vnútrozemskej preprave nebezpečného tovaru. RID je v dvojročných cykloch upravovaný, pričom sú doň zapracované zmeny vyplývajúce z predpisov MAAE a odporúčaní OSN Orange book. Prijaté zmeny sa potom prenesú do smernice 2008/68/ES, ktorá je v dvojročných cykloch transponovaná do zákona č. 514/2009 Z. z. o doprave na dráhach. Obdobné pravidlo transpozície európskej legislatívy platí aj v prípade prepravy cestnou a vnútrozemskou vodnou dopravou.
Úloha 6.3.: 
Zabezpečiť presadzovanie záujmov SR pri tvorbe legislatívy EÚ pre oblasť jadrovej bezpečnosti.
Zodpovední: 
ÚJD SR v spolupráci s MZVaEZ SR, MH SR 

Termín: 
úloha trvalá 

Vyhodnotenie: 
Zástupcovia ÚJD SR sa pravidelne aktívne zúčastňovali na rokovaniach v pracovných skupinách Rady EÚ i na zasadnutiach pracovných výborov a skupín Európskej komisie, kde ako experti v oblastiach dotýkajúcich sa kompetencií ÚJD SR, najmä vo vzťahu k záväzkom a činnostiam vyplývajúcim zo Zmluvy o založení európskeho spoločenstva pre atómovú energiu (Zmluva o Euratome), zastupovali záujmy SR.

Jednou z najvýznamnejších pracovných skupín Rady EÚ z pohľadu kompetencií ÚJD SR je Pracovná skupina pre atómové otázky. V rokoch 2014, 2015 a 2016 sa v rámci nej uskutočňovali diskusie napríklad k návrhu revízie smernice Rady 2009/71/Euratom, ktorou sa zriaďuje rámec Spoločenstva pre jadrovú bezpečnosť jadrových zariadení, alebo k návrhu mandátu EK na Diplomatickú konferenciu k zmene textu Dohovoru o jadrovej bezpečnosti, k revízii návrhu usmernenia o spolupráci v rámci medzinárodných dohovorov, ktorých zmluvnou stranou je Spoločenstvo Euratom a jeho členské štáty, k príprave                            5. posudzovacieho zasadnutia k Spoločnému dohovoru o bezpečnom nakladaní s rádioaktívnym odpadom a vyhoretým jadrovým palivom, a iné. Ďalej boli diskutované najmä závery Rady k havarijnej pripravenosti a odozvy mimo jadrového zariadenia, ktoré následne Rada prijala.

V tejto oblasti má ÚJD SR úzku spoluprácu s Ministerstvom zahraničných vecí a európskych záležitostí SR (ďalej len „MZVaEZ SR“), ktoré sa zúčastňuje rokovaní Medzirezortnej koordinačnej skupiny na koordináciu úloh vyplývajúcich z článkov Zmluvy o Euratom-e a strategickej RKS pre európske záležitosti zriadenej na ÚJD SR, ktorá zasadá dvakrát za rok a podieľa sa na presadzovaní záujmov SR pri tvorbe legislatívy EÚ pre oblasť jadrovej bezpečnosti prostredníctvom tejto skupiny. 

Zástupcovia MZVaEZ SR taktiež prostredníctvom svojej účasti v pracovnej skupine Rady EÚ pre nešírenie - CONOP obhajujú a presadzujú politiku SR v oblasti jadrovej bezpečnosti. Výstupom rokovaní CONOP sú koordinované postupy a pozície, ako aj návrhy rozhodnutí Rady EÚ pre rozličné medzinárodné fóra a formáty v agende nešírenia, vrátane oblasti jadrovej bezpečnosti.

V rámci ďalšieho rozhodovacieho procesu v Rade EÚ presadzuje MZVaEZ SR záujmy SR pri tvorbe legislatívy EÚ pre oblasť jadrovej bezpečnosti pri rokovaniach vo Výbore stálych predstaviteľov (Coreper).
Úloha 6.4.:
Zhodnotiť súčasnú legislatívu a v prípade potreby predložiť vláde SR návrh na úpravu atómového zákona na efektívne zabezpečenie požiadaviek  na nové reaktory.

Zodpovední: 
ÚJD SR v spolupráci s MZ SR, MH SR 

Termín: 
31. 12. 2016

Vyhodnotenie: 
Na šiestom Posudzovacom zasadnutí zmluvných strán Dohovoru o jadrovej bezpečnosti, ktoré sa konalo v dňoch od 24. marca - 4. apríla 2014, sa zmluvné strany rozhodli zvolať Diplomatickú konferenciu, aby zvážili zmenu článku 18 dohovoru týkajúceho sa projektu a výstavby jadrových zariadení. 

Zmluvné strany prišli k záveru, že by nebolo možné dosiahnuť konsenzus o navrhovanej zmene. Namiesto toho, s cieľom dosiahnuť rovnaký cieľ ako navrhovaná zmena, zmluvné strany jednomyseľne odporučili prijatie „Viedenskej deklarácie o jadrovej bezpečnosti“, vrátane princípov pre implementáciu dohovoru na zabránenie haváriám a zmiernenie rádiologických následkov. 

Zmluvné strany na Diplomatickej konferencii prijali Viedenskú deklaráciu konsenzom.

V súlade s Viedenskou deklaráciou majú byť nové jadrové elektrárne naprojektované, umiestnené a postavené tak, aby to bolo v súlade s cieľom zabrániť haváriám pri uvádzaní do prevádzky a počas prevádzky a ak by došlo k havárii, zmierniť možné úniky rádionuklidov spôsobujúce dlhodobú kontamináciu mimo lokality a zabrániť predčasnému úniku rádioaktívnych látok alebo úniky rádioaktívnych látok, ktoré sú dostatočne veľké na to, aby vyžadovali dlhodobé ochranné opatrenia a kroky.

Uvedené ustanovenie sa premietne do legislatívy z dôvodu transpozície Smernice Rady č. 2014/87/Euratom, ktorou sa zriaďuje rámec Spoločenstva pre jadrovú bezpečnosť jadrových zariadení, transpozičná lehota – do 15. 8. 2017. Transpozícia bude realizovaná novelizovaním platného atómového zákona, ako je uvedené vo vyhodnotení úlohy 6.2. vyššie.
Ostatné rezorty v prípade potreby spolupracujú v rámci svojich kompetencií v tejto oblasti.

Úloha 6.5.:
Zabezpečiť efektívnu účasť na práci skupiny WENRA a zabezpečiť presadzovanie záujmov SR pri navrhovaní kritérií na posudzovanie úrovne jadrovej bezpečnosti.

Zodpovedný: 
ÚJD SR

Termín: 
úloha trvalá

Vyhodnotenie: 
Jedným z cieľov Združenia dozorov európskych krajín - WENRA, ako je to uvedené v jej štatúte, je vytvoriť harmonizovaný prístup k otázkam jadrovej bezpečnosti a radiačnej ochrany a ich reguláciu v Európe.

Zástupcovia ÚJD SR sa pravidelne aktívne zúčastňujú na zasadnutiach združenia WENRA, ako aj na zasadnutiach dvoch permanentných pracovných skupín WENRA – RHWG (anglicky „Reactor Harmonisation Working Group“), ktorá sa zaoberá ustanovením referenčných úrovní a harmonizáciou požiadaviek v rámci EÚ kladených na jadrové reaktory a WENRA – WGWD (anglicky „Working Group on Waste and Decommissioning“), ktorá sa zaoberá ustanovením referenčných úrovní a harmonizáciou požiadaviek v rámci EÚ, kladených na nakladanie s rádioaktívnym odpadom a vyraďovaním jadrových zariadení z prevádzky. V rámci nich boli v rokoch 2014 a 2015 diskutované okrem iného aj témy ako stav spracovania špecifických návodov WENRA RHWG, revidovanie referenčných úrovní WENRA RHWG 2014, samohodnotenia a previerky implementácie referenčných úrovní WENRA RHWG 2014, činnosti na projekte DEEPER (databáza s údajmi jadrových elektrární v EÚ), špecifikácia požiadavky smernice 2014/87/Euratom o jadrovej bezpečnosti a s týmito požiadavkami súvisiace vykonanie vzájomnej partnerskej previerky, alebo prebiehajúce aktivity HERCA-WENRA zamerané na lepšiu koordináciu cezhraničných ochranných opatrení počas skorej fázy havárie. Tiež bola diskutovaná téma o budúcich výzvach vyplývajúcich z nízkych cien elektrickej energie v Európe, v dôsledku ktorých prevádzkovatelia v niektorých krajinách čelia náročným podmienkam a zvažujú investície do zvyšovania bezpečnosti. 
Úloha 6.6.:
Vykonávať hodnotiacu a povoľovaciu činnosť tak, aby riziko spojené s aktivitami, pri ktorých sa využíva jadrová energia bolo nižšie, ako prínos pre spoločnosť plynúci z týchto aktivít.

Zodpovedný: 
ÚJD SR

Termín: 
úloha trvalá

Vyhodnotenie: 
Využívanie jadrovej energie je v podmienkach SR dôležitým spôsobom zabezpečenia znižovania uhlíkových emisií pri zabezpečení hospodárskeho rastu. Vláda SR preto prijala svojím uznesením č. 548/2014 návrh energetickej politiky SR kde uviedla, že medzi jej priority, okrem iného, patrí využívanie jadrovej energie ako bezuhlíkového zdroja elektriny a zvyšovanie bezpečnosti a spoľahlivosti jadrových elektrární. Pre využívanie jadrovej energie je v SR otázka jadrovej bezpečnosti absolútnou prioritou. 
Pre zníženie rizika spojeného s využívaním jadrovej energie ÚJD SR:

· hodnotí jadrovú bezpečnosť, fyzickú ochranu a havarijnú pripravenosť jadrových zariadení nezávisle od držiteľa povolenia,

· dozoruje vykonávanie pravidelného periodického hodnotenia jadrovej bezpečnosti,

· vykonáva pravidelné inšpekcie vlastnými inšpektormi ÚJD SR, 

· vypracováva návrhy legislatívnych predpisov pre oblasť využívania jadrovej energie, vrátane transpozície európskych smerníc a medzinárodných návodov, 

· kontroluje a vedie evidenciu jadrových materálov v zmysle platných právnych predpisov a medzinárodných záväzkov SR,

· vykonáva dozornú a povoľovaciu činnosť pre prepravy jadrových materiálov a rádioaktívnych odpadov (ďalej len „RAO“),

· vykonáva dozornú a povoľovaciu činnosť v oblasti fyzickej ochrany, t. j. opatrení potrebných na zabránenie a zaistenie neoprávnených činností s jadrovými zariadeniami, jadrovými materálmi, pri nakladaní s RAO, vyhoretým jadrovým palivom, pri preprave rádioaktívnych materiálov, neoprávneného vniknutia do jadrových zariadení alebo vykonania sabotáže,

· dozoruje, koordinuje a zabezpečuje primerané opatrenia pre minimalizáciu dopadu prípadnej udalosti v jadrovom zariadení na životné prostredie a obyvateľstvo v oblasti havarijného plánovania a havarijnej pripravenosti pri zohľadnení princípov ochrany do hĺbky.
ÚJD SR v rámci svojej legislatívnej činnosti udržiava legislatívu v oblasti mierového využívania jadrovej energie v súlade s Európskou legislatívou a relevantnými medzinárodnými požiadavkami a odporúčaniami, čo zahŕňa novelizovanie atómového zákona, vykonávacích vyhlášok ÚJD SR k tomuto zákonu, či vydávanie bezpečnostných návodov s cieľom napomáhať zabezpečeniu plnenia požiadaviek na bezpečné využívanie jadrovej energie, alebo vykonávanie činností súvisiacich s využívaním jadrovej energie.
ÚJD SR vykonáva dozorné a inšpekčné činnosti, čím kontroluje dodržiavanie požiadaviek a plnenie povinností ustanovených v atómovom zákone a jeho vykonávacích právnych predpisoch, v stavebnom zákone a jeho vykonávacích právnych predpisoch, plnenie povinností vyplývajúcich z rozhodnutí ÚJD SR, ako aj plnenie opatrení na odstránenie nedostatkov z protokolov.

Tieto činnosti spoločne prispievajú k trvalému zvyšovaniu a udržiavaniu vysokej úrovne jadrovej bezpečnosti, a znižovaniu rizika spojeného s využívaním jadrovej energie.
Úloha 6.7.:
Vykonávať kontrolnú činnosť tak, aby boli odstránené všetky nedostatky, ktoré by mohli ohroziť vysokú úroveň jadrovej bezpečnosti.

Zodpovedný: 
ÚJD SR

Termín: 
úloha trvalá

Vyhodnotenie: 
Kontrolná činnosť vo forme výkonu štátneho dozoru v oblasti mierového využívania jadrovej energie inšpektormi jadrovej bezpečnosti vykonávajúcimi kontroly podľa § 31 atómového zákona, ako aj zákona Národnej rady Slovenskej republiky č. 10/1996 Z. z. o kontrole v štátnej správe v znení neskorších predpisov a zákona č. 50/1976 Zb. o územnom plánovaní a stavebnom poriadku v znení neskorších predpisov, u držiteľov povolení a u osôb, u ktorých je odôvodnený predpoklad, že využívajú jadrovú energiu na iné ako mierové účely alebo neoprávnene využívajú jadrovú energiu, alebo u osôb, u ktorých je dôvodné podozrenie, že porušujú záväzky vyplývajúce z medzinárodných zmlúv, ktoré sa týkajú mierového využívania jadrovej energie a ktorými je SR viazaná, ako aj u osôb, u ktorých vzniklo odôvodnené podozrenie z vykonávania činností v oblasti využívania jadrovej energie podľa atómového zákona bez povolenia alebo súhlasu,  je vykonávaná v súlade so Smernicou o inšpekčnej činnosti ÚJD SR, ktorej súčasťou je aj plnenie opatrení na odstránenie nedostatkov z protokolov. 
Inšpekčný plán je spracovaný na základe výsledkov inšpekcií z predchádzajúcich období a tiež zahŕňa požiadavky vyplývajúce s predbežného inšpekčného plánu, ktorý sa vypracováva na obdobie troch rokov. Okrem plánovaných kontrol boli vykonávané aj neplánované kontroly vyvolané stavom jadrového zariadenia a prevádzkovými udalosťami. Neplánované kontroly výrazne stúpli na rozostavanom jadrovom zariadení Mochovce 3,4 a štandardne väčší počet neplánovaných inšpekcií bol hlavne v súvislosti s kontrolou a evidenciou jadrových materiálov.
V roku 2016 bolo doteraz vykonaných 141 inšpekcií z toho 100 ukončených a 41 začatých. Plánovaných inšpekcií na r. 2016 je 152. Neplánovaných inšpekcií je zatiaľ 35. Nevykonaných inšpekcií je 46.

Z 8 inšpekcií boli vypracované protokoly so 17 zisteniami. Na základe zistených nedostatkov bolo uložených 31 nápravných opatrení. Ich plnenie ÚJD SR priebežne kontroluje.

Úloha 6.8.:
Pri vytváraní požiadaviek a noriem pre ochranu zdravia pred ionizujúcim žiarením v prípade jadrových zariadení uplatňovať/zohľadniť medzinárodne akceptované požiadavky, zásady  a princípy uvedené v časti 3.

Zodpovední: 
MZ SR v spolupráci s ÚJD SR

Termín: 
úloha trvalá

Vyhodnotenie: 
Uznesením vlády SR č. 151 z 2. apríla 2014 k Návrhu na určenie gestorských ústredných orgánov štátnej správy a niektorých orgánov verejnej moci, zodpovedných za prebratie a aplikáciu smerníc bola ministerke zdravotníctva SR uložená úloha zabezpečiť v spolupráci s ministrom práce, sociálnych vecí a rodiny a predsedníčkou Úradu jadrového dozoru SR transpozíciu smernice Rady 2013/59/Euratom z 5. decembra 2013, ktorou sa stanovujú základné bezpečnostné normy ochrany pred nebezpečenstvami vznikajúcimi v dôsledku ionizujúceho žiarenia, a ktorou sa zrušujú smernice 89/618/Euratom, 90/641/Euratom, 96/29/Euratom, 97/43/Euratom a 2003/122/Euratom a vykonať notifikáciu s termínom do 6. februára 2018.

Touto smernicou sa okrem iného ustanovujú jednotné základné bezpečnostné normy ochrany zdravia jednotlivcov vystavovaných pracovnému, lekárskemu a verejnému ožiareniu pred nebezpečenstvami vyplývajúcimi z ionizujúceho žiarenia a vzťahuje sa na každú plánovanú, existujúcu alebo núdzovú situáciu ožiarenia, ktorá zahŕňa riziko ožiarenia ionizujúcim žiarením, ktoré nemožno zanedbať z hľadiska ochrany pred žiarením ani z hľadiska životného prostredia v rámci dlhodobej ochrany ľudského zdravia. Základné bezpečnostné normy by podľa nej mali zohľadňovať nové odporúčania Medzinárodnej komisie pre rádiologickú ochranu (ICRP), najmä odporúčania uvedené v publikácii ICPR č. 103, a mali by byť zrevidované z hľadiska nových vedeckých dôkazov a prevádzkových skúseností.

Vybrané ustanovenia smernice Rady 2013/59/Euratom spadajúce do pôsobnosti ÚJD SR sú zapracované do novely súčasného atómového zákona, ako je uvedené vo vyhodnotení  úlohy 6.2. vyššie a MZ SR v súčasnosti pracuje na transpozícii zvyšných častí uvedenej smernice do svojich legislatívnych predpisov.
Úloha 6.9.:
Pri výkone povoľovacích a hodnotiacich činností v oblasti radiačnej ochrany pre jadrové zariadenia a v oblasti prepravy jadrového paliva plne spolupracovať s ÚJD SR. 

Zodpovední: 
MZ SR, MDVRR SR, v spolupráci s ÚJD SR

Termín: 
úloha trvalá

Vyhodnotenie: 
Dozor nad ochranou zdravia pred žiarením v SR je zabezpečený štátnym zdravotným dozorom v zmysle ustanovení zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov.

MZ SR je ústredným orgánom štátnej správy pre zdravotnú starostlivosť, ochranu zdravia a ďalšie činnosti v oblasti zdravotníctva. Okrem MZ SR vykonávajú štátnu správu na úseku ochrany zdravia verejnosti pred účinkami ionizujúceho žiarenia aj ÚVZ SR, regionálne úrady verejného zdravotníctva a osobitné orgány verejného zdravotníctva. Do pôsobnosti   MZ SR patrí stanovenie limitov ožiarenia a podmienok na zneškodňovanie a ukladanie rádioaktívnych odpadov z hľadiska možného vplyvu na zdravie. ÚVZ SR metodicky usmerňuje ochranu zdravia pred účinkami ionizujúceho žiarenia, vypracováva návrhy právnych predpisov, vydáva povolenia na činnosti vedúce k ožiareniu, vykonáva štátny zdravotný dozor v jadrových zariadeniach a je kontaktným partnerom pre EÚ v oblasti ochrany zdravia pred ionizujúcim žiarením (radiačnej ochrany).

Pri povoľovaní činnosti vedúcej k ožiareniu sa postupuje podľa zákona č. 71/1967 Zb. o správnom konaní v znení neskorších predpisov. Zákon č. 355/2007 Z. z. ustanovuje podrobnejšie podmienky na vydanie povolenia.

Povolenie ÚVZ SR na činnosti vedúce k ožiareniu vo vzťahu k jadrovým zariadeniam nie je konečným udelením licencie, je však podmienkou na vydanie licencie. Obdobný princíp platí aj pre MDVRR SR v prípade prepravy.
Ako vyplynulo z misie IRRS, ktorá sa konala na Slovensku v roku 2012, vzhľadom na to, že ÚVZ SR je vo všeobecnosti zodpovedný za dozor v oblasti radiačnej ochrany, a keďže táto problematika je úzko prepojená s prevádzkou jadrových zariadení, je tu nevyhnutná koordinácia medzi ÚJD SR a ÚVZ SR.

V poslednom období sa uskutočnilo niekoľko stretnutí ohľadne koordinácie zodpovedností za radiačnú ochranu medzi ÚVZ SR a ÚJD SR. V roku 2014 bol analyzovaný legislatívny rámec medzi ÚJD SR, MV SR a MZ SR a identifikovaný na oblasti, kde sú potenciálne prekrytia alebo medzery v zodpovednostiach. Výsledky sú zdokumentované v správe: „Analýza legislatívneho rámca a rozdelenie zodpovedností v oblasti jadrovej bezpečnosti a radiačnej ochrany“. Správa tiež urobila prvý krok smerom k navrhovaniu riešení.

V súčasnosti je pripravená dohoda o spolupráci medzi ÚJD SR a ÚVZ SR, ktorá bude uzatvorená na úrovni generálneho riaditeľa Sekcie dozorných činností a medzinárodných vzťahov ÚJD SR a hlavného hygienika SR.

MDVRR SR je ústredným orgánom štátnej správy pre železničnú, cestnú, vodnú a leteckú dopravu, elektronické komunikácie, poštové služby, cestovný ruch a oblasť výstavby. Z hľadiska prepráv čerstvého a vyhoretého jadrového paliva, je MDVRR SR jedným z orgánov, ktorý sa zúčastňuje na ich povoľovacom procese. Podľa § 28 ods. 13 písm. c) atómového zákona MDVRR SR schvaľuje havarijný dopravný poriadok, ktorý obsahuje opatrenia počas nehody alebo havárie pri preprave rádioaktívnych materiálov, a to formou rozhodnutia ministra o schválení predmetného havarijného poriadku. 
MDVRR SR je orgánom verejného zdravotníctva podľa § 3 ods. 1 písm. f) a ods. 2 písm. b) zákona č. 355/2007 Z. z. Svoju činnosť v oblasti železničnej, cestnej, vodnej a leteckej dopravy, elektronických komunikácií a poštových služieb vykonáva v súlade s § 7 zákona č. 355/2007 Z. z. v znení neskorších predpisov. 

Útvar vedúceho hygienika rezortu (ďalej len „ÚVHR“) MDVRR SR riadi a za jeho činnosť zodpovedá vedúci hygienik rezortu MDVRR SR. Základným účelom ÚVHR je napĺňať podmienky verejného zdravia, prevencie ochorení ľudí, realizovanie opatrení orgánu štátnej správy v oblasti verejného zdravotníctva v podmienkach rezortu.

V rámci svojej pôsobnosti ÚVHR MDVRR SR z pohľadu radiačnej ochrany vydáva povolenia na prepravu čerstvého a vyhoretého jadrového paliva a určuje podmienky na vykonávanie týchto činností, vykonáva štátny zdravotný dozor nad radiačnou ochranou pri preprave podľa zákona č. 355/2007 Z. z. v znení neskorších predpisov.
Úloha 6.10.:
Pri výkone dozorných činností v oblasti radiačnej ochrany pre jadrové zariadenia a v oblasti prepravy jadrového paliva efektívne spolupracovať s ÚJD SR. 

Zodpovední: 
MZ SR, MDVRR SR, v spolupráci s ÚJD SR

Termín: 
úloha trvalá

Vyhodnotenie: 
Systém kontroly dodržiavania povinností a požiadaviek na zabezpečenie radiačnej ochrany ustanovených v právnych predpisoch a dodržiavania podmienok a povinností stanovených v povolení na vykonávanie činnosti vedúcej k ožiareniu je zabezpečený predovšetkým systémom cielených kontrol na mieste, ale veľmi účinným nástrojom a zdrojom informácii je aj komplexný systém správ, informácií a oznámení o situácii na jadrovom zariadení, o ožiarení pracovníkov, o mimoriadnych udalostiach a o nakladaní s rádioaktívnymi odpadmi, ktoré musí držiteľ povolenia priebežne poskytovať v písomnej alebo elektronickej forme dozornému orgánu v stanovených lehotách.

Pri kontrole na mieste sa kontroluje najmä stav zariadení, dodržiavanie režimov, stav monitorovacích systémov, dodržiavanie monitorovacieho plánu a evidencia výsledkov, dokumentácia o prevádzke, dokumentácia o zabezpečení radiačnej ochrany, prevádzkové predpisy, záznamy o odchýlkach a výsledky vyšetrovania udalostí. Kontroly na mieste sú spojené s vykonávaním kontrolných meraní radiačnej situácie a odberom kontrolných vzoriek pracovníkmi vykonávajúcimi dozor a sú väčšinou zamerané na špeciálnu oblasť dôležitú z hľadiska radiačnej ochrany zabezpečované ÚVZ SR. 

Inšpektori ÚJD SR a zástupcovia Útvaru vedúceho hygienika rezortu Ministerstva dopravy, výstavby a regionálneho rozvoja SR, Oddelenia ochrany zdravia pred žiarením, vykonávajú v rámci svojich kompetencií inšpekcie prepráv jadrových materiálov spoločne,    t. j. preprava čerstvého jadrového paliva, vyhoretého paliva alebo uránového koncentrátu cestnou, železničnou alebo leteckou dopravou.

Pri výkone dozorných činností súvisiacich s bezpečnou prepravou čerstvého jadrového paliva leteckou dopravou Dopravný úrad spolupracuje s ÚJD SR.
Úloha 6.11.:
Pri umiestňovaní, povoľovaní, prevádzkovaní a vyraďovaní jadrových zariadení efektívne zhodnotiť a stanoviť požiadavky na ochranu životného prostredia v súlade s požiadavkami na jadrovú bezpečnosť.

Zodpovední: 
MŽP SR v spolupráci s MH SR, ÚJD SR

Termín: 
úloha trvalá

Vyhodnotenie: 
Základnými podmienkami pre vydanie povolenia je vypracovanie a predloženie bezpečnostnej dokumentácie, uvedenej v prílohách atómového zákona, potrebnej pre vydanie jednotlivých druhov rozhodnutí a plnenie zákonných požiadaviek na jadrovú bezpečnosť. Zásadným predpokladom je aj splnenie podmienok predchádzajúcich schvaľovacích konaní a rozhodnutí dozorného orgánu.
Atómovým zákonom sa okrem iného, ustanovujú podmienky využívania jadrovej energie a podmienky pre povoľovací proces pre jednotlivé etapy životnosti jadrových zariadení. Povoľovací proces pozostáva z vydania viacerých povolení od rôznych orgánov štátnej správy SR. Nevyhnutnou súčasťou povoľovacieho procesu je aj proces posudzovania vplyvov na životné prostredie (ďalej len „EIA“) - žiadateľ musí predložiť vyjadrenie, rozhodnutie alebo záverečné stanovisko z procesu posudzovania vplyvov na životné prostredie a zdravie ľudí k predmetnej činnosti vydané príslušným orgánom v súlade so zákonom č. 24/2006 Z. z. o posudzovaní vplyvov na životné prostredie v znení neskorších predpisov (zákon o EIA), ktorého gestorom je Ministerstvo životného prostredia SR (ďalej len „MŽP SR“). Proces EIA je zároveň právnym nástrojom zaangažovania verejnosti do rozhodovacieho procesu týkajúceho sa významných priemyselných stavieb. Týmto procesom, t. j. s primeranou účasťou verejnosti, prebehli prakticky všetky činnosti, ktoré sa týkajú využívania alebo vyraďovania jadrových zariadení a nakladania s vyhoretým palivom a rádioaktívnymi odpadmi. 
Zástupcovia ÚJD SR boli členmi Medzirezortnej pracovnej skupiny na prípravu nového zákona nahrádzajúceho zákon č. 24/2006 Z. z. o posudzovaní vplyvov na životné prostredie, ktorý je v pôsobnosti MŽP SR a zameranú na transpozíciu smerníc 2011/92/EÚ, 2014/52/EÚ, 2009/71/Euratom, 2011/70/Euratom a 2014/87/Euratom. Príprava samotného nového právneho predpisu bola odložená kvôli potrebe urýchlenej novelizácie súčasného zákona o EIA, spôsobenej infringementom EK, kde termín na prijatie požadovaných zmien je začiatok roka 2017.
K dokumentácii potrebnej k písomnej žiadosti o stavebné povolenie na stavbu jadrového zariadenia patrí predbežná bezpečnostná správa, ktorá preukazuje plnenie zákonných požiadaviek na jadrovú bezpečnosť na základe údajov, o ktorých sa uvažuje v projekte.
Podrobnosti o rozsahu, obsahu a spôsobe vyhotovovania dokumentácie jadrových zariadení ustanovuje vyhláška ÚJD SR č. 58/2006 Z. z., ktorou sa ustanovujú podrobnosti o rozsahu, obsahu a spôsobe vyhotovovania dokumentácie jadrových zariadení potrebnej k jednotlivým rozhodnutiam v znení vyhlášky ÚJD SR č. 31/2012 Z. z. a vyhlášky ÚJD SR     č. 102/2016 Z. z.
Úloha 6.12.:
Zabezpečiť  efektívnu koordináciu hodnotenia projektov jadrových zariadení na životné prostredie ako aj koordináciu cezhraničnej spolupráce v súlade s medzinárodnými záväzkami SR.

Zodpovední: 
MŽP SR  v spolupráci s ÚJD SR

Termín: 
úloha trvalá

Vyhodnotenie: 
S cieľom zabezpečiť vysokú ochranu životného prostredia, zákon č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov, v znení neskorších predpisov, účinný od 1. 2. 2006 upravuje postup odborného a verejného posudzovania predpokladaných vplyvov na životné prostredie. Tento zákon taktiež definuje činnosti povinne podliehajúce medzinárodnému posudzovaniu z hľadiska vplyvov na životné prostredie, pričom z jadrovej oblasti sem patria jadrové elektrárne a iné jadrové reaktory (s výnimkou výskumných zariadení na výrobu a konverziu štiepnych a obohatených materiálov, ktorých maximálny tepelný výkon nepresahuje 1 kW trvalého tepelného zaťaženia), a zariadenia určené výhradne na výrobu alebo obohacovanie jadrového paliva, na prepracovanie vyhoretého jadrového paliva alebo jeho skladovanie, ako aj na ukladanie a spracovanie rádioaktívneho odpadu.

Oblasť hodnotení vplyvu na životné prostredie presahujúceho štátne hranice je na medzinárodnej úrovni upravený Dohovorom o hodnotení vplyvu na životné prostredie presahujúceho štátne hranice, prijatým v Espoo, ktorý stanovuje, že strany buď samostatne alebo spoločne prijmú všetky vhodné a účinné opatrenia na predchádzanie, znižovanie a kontrolu značne nepriaznivého vplyvu na životné prostredie presahujúceho štátne hranice, ktorý môže byť vyvolaný navrhovanou činnosťou.

Pre členské štáty Európskej únie upravuje posudzovanie vplyvov smernica Európskeho parlamentu a Rady 2011/92/ES z 13. decembra 2011 o posudzovaní vplyvov určitých verejných a súkromných projektov na životné prostredie, ako aj Smernica 2001/42/ES Európskeho parlamentu a rady z 27. júna 2001 o posudzovaní vplyvov určitých plánov a programov na životné prostredie (smernica SEA) a aj Protokol o strategickom environmentálnom hodnotení k Dohovoru o hodnotení vplyvu na životné prostredie presahujúceho štátne hranice.
Príslušným orgánom na posudzovanie vplyvov na životné prostredie presahujúcich štátne hranice je MŽP SR.

Na zabezpečenie uplatňovania jednotného postupu v konaniach o zmenách na jadrovom zariadení podľa atómového zákona v súvislosti s posudzovaním vplyvov na životné prostredie podľa zákona č. 24/2006 Z. z. vydala predsedníčka ÚJD SR metodické usmernenie č. 1/2015 k postupu v  konaniach ÚJD SR o zmenách na jadrovom zariadení podľa zákona    č. 541/2004 Z. z. v znení neskorších predpisov v súvislosti s posudzovaním vplyvov na životné prostredie podľa zákona č. 24/2006 Z. z. v znení neskorších predpisov, ktoré bolo schválené 29. septembra 2015. Účelom tohto usmernenia je špecifikácia rámcových pravidiel a kritérií stanovujúcich, ktoré návrhy zmien na jadrovom zariadení budú predkladané do zisťovacieho konania podľa § 29 zákona č. 24/2006 Z. z.

ÚJD SR v oblasti hodnotenia vplyvov projektov jadrových zariadení na životné prostredie spolupracuje s MŽP SR a v uplynulom období v rámci tejto spolupráce poskytoval podklady napríklad k projektu závodu na výrobu jadrového paliva pre reaktory typu VVER-1000 na území Ukrajiny, k výstavbe 3. a 4. bloku jadrovej elektrárne Chmeľnicka (Ukrajina), k návrhu a výstavbe dočasného skladu vitrifikovaného vysoko rádioaktívneho odpadu na Ukrajine, k programu poľskej jadrovej energetiky, k prvej poľskej jadrovej elektrárni, k výstavbe nových blokov jadrovej elektrárne Pakš II, či k národnému programu Maďarska pre nakladanie s vyhoretým jadrovým palivom a rádioaktívnym odpadom.

ÚJD SR ako gestor čl. 37 Zmluvy o Euratome koordinoval činnosti v tejto oblasti a komunikoval s Európskou komisiou aj počas rokov 2014 a 2015.

Vo veci rozšírenia Republikového úložiska RAO v Mochovciach a zariadenia na skladovanie IRAO – inštitucionálneho rádioaktívneho odpadu a ZRAM – zachyteného rádioaktívneho materiálu, boli v spolupráci s ÚVZ SR a JAVYS a. s., Európskej komisii notifikované všeobecné údaje vypracované v súlade s príslušnými prílohami odporúčania 2010/635/Euratom. Následne k nim Európska komisia vydala stanoviská, ktoré boli dňa        2. 10. 2014 zverejnené v Úradnom vestníku EÚ pod číslami C 347/01 a C 347/02.

Vo vzťahu k III. a IV. etape vyraďovania JE Bohunice A-1 boli v spolupráci s ÚVZ SR a JAVYS a. s., vypracované všeobecné údaje v súlade s príslušnou prílohou odporúčania 2010/635/Euratom, ktoré boli notifikované Európskej komisii. Po následnom kole otázok a odpovedí Európska komisia vydala svoje stanovisko v predmetnej veci, ktoré bolo dňa    31.10. 2015 zverejnené v Úradnom vestníku EÚ pod číslom C 362/1.
Úloha 6.13.:
Pri stanovení cieľov stratégie záverečnej časti jadrovej energetiky v plnom rozsahu uplatniť požiadavky na vysokú úroveň jadrovej bezpečnosti.

Zodpovední: 
MH SR v spolupráci s ÚJD SR

Termín: 
úloha trvalá

Vyhodnotenie: 
MH SR je ústredným orgánom štátnej správy (okrem iného) pre jadrovú energetiku, vrátane hospodárenia s jadrovým palivom, uskladňovania rádioaktívnych odpadov, vyhľadávanie a prieskum rádioaktívnych surovín a ich ťažbu. 

Uznesením vlády Slovenskej republiky č. 387 z 8. júla 2015 bol schválený materiál a názvom Návrh Vnútroštátnej politiky a vnútroštátneho programu nakladania s vyhoretým jadrovým palivom a rádioaktívnymi odpadmi v SR, ako aktualizácia strategického dokumentu Stratégia záverečnej časti mierového využívania jadrovej energie v Slovenskej republike. Materiál bol vypracovaný a predložený Radou správcov Národného jadrového fondu na základe § 3a ods. 6 zákona č. 238/2006 Z. z. o Národnom jadrovom fonde na vyraďovanie jadrových zariadení a na nakladanie s vyhoretým jadrovým palivom a rádioaktívnymi odpadmi a o zmene a doplnení niektorých zákonov v znení neskorších predpisov. Požiadavka vytvorenia predkladaného materiálu vyplýva zo Smernice Rady 2011/70/Euratom z 19. júla 2011, ktorou sa zriaďuje rámec Spoločenstva pre zodpovedné a bezpečné nakladanie s vyhoretým palivom a rádioaktívnym odpadom, ktorá bola do slovenskej legislatívy prebraná ako právne záväzný akt Európskej únie zákonom č. 143/2013 Z. z., ktorý novelizoval zákon  č. 238/2006 Z. z. o jadrovom fonde a atómový zákon. 

V cieľoch Vnútroštátnej politiky je obsiahnutá aj požiadavka na zabezpečenie jadrovej bezpečnosti, v rámci čoho všetky činnosti pri nakladaní s rádioaktívnymi odpadmi, ako i pri nakladaní s vyhoretým jadrovým palivom (v prípade, že je považované za rádioaktívny odpad), smerujú k ich bezpečnému uloženiu.

Vo vzťahu k ukladaniu, ako finálnemu kroku tohto procesu, je dlhodobá bezpečnosť úložísk dosahovaná pasívnymi bezpečnostnými systémami, čím sa naplní jeden z princípov bezpečného nakladania s rádioaktívnymi odpadmi: nezaťažovanie budúcich generácií nežiaducimi záťažami.

SR má vytvorený a zavedený plne funkčný legislatívny systém požiadaviek zabezpečujúcich dosahovanie vysokej úrovne jadrovej bezpečnosti pri nakladaní s rádioaktívnymi odpadmi a vyhoretým jadrovým palivom. Tento systém je v súlade s odporúčaniami Medzinárodnej agentúry pre atómovú energiu (MAAE), Združenia dozorov európskych krajín (WENRA) a ďalších medzinárodných organizácií. Bezpečnostné požiadavky sú aplikované na zariadenia, ako i na samotné činnosti a preukázaním ich splnenia je podmienené vydanie príslušnej licencie pre každú etapu v životnom cykle jadrového zariadenia, od umiestňovania až po vyňatie spod kontroly.
Úloha 6.14.:
Inšpekciu práce v oblasti bezpečnosti a ochrany zdravia pri práci vykonávať v koordinácií  s princípmi jadrovej bezpečnosti. 

Zodpovední: 
MPSVaR  SR v spolupráci s ÚJD SR

Termín: 
úloha trvalá

Vyhodnotenie: 
Ministerstvo práce, sociálnych vecí a rodiny Slovenskej republiky (ďalej len „MPSVaR SR“) je ústredným orgánom štátnej správy (okrem iného) pre bezpečnosť a ochranu zdravia pri práci a inšpekciu práce. Štátnu správu v oblasti inšpekcie práce vykonávajú orgány štátnej správy, ktorými sú MPSVaR SR, Národný inšpektorát práce a inšpektoráty práce.

MPSVaR SR riadi a kontroluje Národný inšpektorát práce (ďalej len „NIP“) a zodpovedá za výkon inšpekcie práce. NIP je nadriadeným orgánom inšpektorátov práce. Inšpektorát práce Nitra vykonáva dozor nad dodržiavaním právnych predpisov a ostatných predpisov na zaistenie bezpečnosti a ochrany zdravia pri práci na pracoviskách jadrových zariadení na celom území SR  podľa § 7 ods. 1 zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov. 

Cieľom a zameraním inšpekcie práce v oblasti jadrovej bezpečnosti je kontrola dodržiavania právnych a ostatných predpisov na zaistenie bezpečnosti a ochrany zdravia pri práci a bezpečnosti technických zariadení v jadrovej energetike. Ďalším sledovaným zámerom je kontrola stavu BOZP pri príprave a realizácii nových objektov, počas prác pri generálnych opravách jednotlivých blokov atómových elektrární, plnenie povinností zamestnávateľov a zamestnancov v jadrovej energetike a účasť na kolaudáciách pri uvádzaní objektov a zariadení do prevádzky.


NIP každý rok vydáva súhrnnú správu z úlohy Inšpekcia práce v jadrovej energetike, spracovanej na základe správy predloženej Inšpektorátom práce Nitra, v ktorej hodnotí výkon činnosti podľa zákona č. 125/2006 Z. z.
Úloha 6.15.:
V rámci vzdelávacích programov stredných a vysokých škôl podporovať vedecké a technické zamerania podporujúce výskum, vývoj a využívanie jadrovej energie v prospech spoločnosti  a zabezpečiť výchovu nových odborníkov.

Zodpovedný: 
MŠVVaŠ SR

Termín: 
úloha trvalá

Vyhodnotenie: 

V štátnych vzdelávacích programoch pre odborné vzdelávanie a prípravu, platných od 1. 9. 2013, žiaci na stredných odborných školách získavajú všeobecné poznatky o základných druhoch energetických zdrojov, ich vlastnostiach, výskyte, spôsoboch získavania a vhodnosti použitia v jednotlivých etapách výrobného procesu. Dôležitou súčasťou vyučovacieho procesu je poznať vplyv energetických zdrojov na životné prostredie a ekonomický aspekt pri výbere vhodného energetického zdroja. Týka sa to skupín študijných a učebných odborov:

· 23, 24 Strojárstvo a ostatná kovospracujúca výroba I, II,
· 26 Elektrotechnika,

· 27 Technická chémia silikátov,

· 28 Technická a aplikovaná chémia,

· 39 Špeciálne technické odbory.

V študijnom odbore 2697 MECHANIK ELEKTROTECHNIK, absolvent v rámci prípravy na povolanie v oblasti silnoprúdovej techniky musí vedieť popísať princíp činnosti jadrového reaktora, organizáciu a riadenie prevádzky jadrových a ostatných typov elektrární.

Dňa 1. 4. 2015 nadobudol účinnosť zákon č. 61/2015 Z. z. o odbornom vzdelávaní a príprave a o zmene a doplnení niektorých zákonov (ďalej len „zákon“). Zákon vytvára predpoklady na užšie prepojenie odborného vzdelávania a prípravy s potrebami trhu práce a lepšiu koordináciu odborného vzdelávania a prípravy na národnej ako aj regionálnej úrovni, čím zároveň podporuje orientáciu žiakov základných škôl na štúdium technických odborov vzdelávania, ktoré sú požadované trhom práce.
Zároveň podporuje priamy vstup zamestnávateľov do procesu praktického vyučovania tak, aby prostredníctvom výkonu praktického vyučovania priamo na pracovisku firmy žiak získal požadované odborné vedomosti, zručnosti a kompetencie potrebné na výkon svojho budúceho povolania v súlade s požiadavkami zamestnávateľa.

V rámci poskytovania inštitucionálnej dotácie Ministerstvo školstva, vedy, výskumu a športu SR (ďalej len „MŠVVaŠ SR“) podporuje výskum a vývoj aj v oblasti využívania jadrovej energie a zvyšovania jadrovej bezpečnosti prostredníctvom projektov Vedeckej grantovej agentúry MŠVVaŠ SR a Slovenskej akadémie vied (ďalej len „VEGA“), ktorých riešiteľmi sú vedecké tímy (ich súčasťou sú aj doktorandi a mladí post doktorandi) na príslušných pracoviskách vysokých škôl a Slovenskej akadémie vied.
Úloha 6.16.:
V rámci poskytovania prostriedkov na zabezpečenie vedeckých, výskumných a pedagogických aktivít podporovať zamerania na podporu  využívania jadrovej energie a zvyšovania jadrovej bezpečnosti. 

Zodpovedný: 
MŠVVaŠ SR

Termín: 
úloha trvalá

Vyhodnotenie: 

MŠVVaŠ SR podporilo využitie vedeckého potenciálu vysokých škôl prostredníctvom riešenia výskumných projektov VEGA. Poskytované dotácie podporujú vedecké, výskumné a pedagogické aktivity zamerané aj na podporu využívania jadrovej energie a zvyšovania jadrovej bezpečnosti prostredníctvom podávania a financovania projektov VEGA s touto problematikou, ktoré sú riešené pracoviskami vysokých škôl a Slovenskej akadémie vied.

